ગમે તેમ વાત તો તમારે સ્વીકારવી જ પડશે કે અમે તમારો માન-મરતબો કાયમ જાળવીએ છીએ. કૃષ્ણની કામધેનુનાં દર્શન કરવા ગોકુળની ગલીઓ સુધી જવું હવે પોસાય તેમ નથી. એટલે અમે અહીં જ તમારા વૈભવને પોષીએ છીએ. રામ અને કૃષ્ણ વચ્ચે સમતુલા જાળવવા અમે રામને મંદિર અને કૃષ્ણને કાયદા (ગોહત્યા પ્રતિબંધ) દ્વારા રાજી રાખીએ છીએ. ક્યારેક તો મને થાય છે કે પહેલાં લોકો ગોપાલન અને પશુપાલન કરતાં હવે તમારું જો કોઈ સંગઠન બને તો માણસ પાલનનો નિર્ણય તેમાંથી સર્વાનુમતે પસાર થઈ શકે. તમારા સૌજન્ય પર અમને એટલો ભરોસો ચોક્કસ છે કે અમે ભલે તમને રખડતાં ઢોર કહીએ પણ તમે અમને ‘રખડતાં માણસો’ તો નહીં જ કહો. સાચું કહું, અમને કોઈએ પકડીને પૂરી નથી દીધાં બાકી આ પણ સમજણથી સ્વીકારેલો માણસવાડો જ છે. ફરક એટલો જ છે કે કોઈ દંડ ભરીને અમને છોડાવવા આવશે તેવી રાહ નથી. કોઈ ઢોરવાડે લઈ જઈ તમારો ડબો (દંડ) વસૂલ કરે તો માઠું ન લગાડશો એટલા પૂરતો ખુલ્લા દિલથી ખુલાસો કરું છું. આ પત્રપંચાતનો હેતુ તમારા શરીરના તેત્રીસ કરોડ દેવતા મારા પર રિઝેલા રહે તેટલો જ છે. અહીં અટકું કારણ કે લાંબી વાતો (પંચાત) બહુ સારી નહીં.